钦定古今图书集成/明伦汇编/氏族典/第169卷 > 《廖用贤尚友录》 > 颜之推
## 钦定古今图书集成/明伦汇编/氏族典/第169卷 > 《廖用贤尚友录》 > 颜之推

按《北齐书颜之推传》：“之推，字介，琅邪临沂人也。父勰，
梁湘东王绎镇西府谘议参军。世善《周官》《左氏》学。之
推早传家业，年十二，值绎自讲庄、老，便预门徒虚谈，
非其所好。还习礼传，博览群书，无不该洽，词情典丽，
甚为西府所称。绎以为其国左常侍，加镇西墨曹参
军。好饮酒，多任纵，不修边幅，时论以此少之。绎遣世”
子方诸出镇郢州，以之推掌管记。值侯景陷郢州，频
欲杀之，赖其行台郎中王则以获免。被囚送建邺。景
平，还江陵。时绎已自立，以之推为散骑侍郎，奏舍人
事。后为周军所破。大将军李穆重之，荐往弘农，令掌
其兄阳平公庆远书干。值河水暴长，具船将妻子来
奔，经砥柱之险，时人称其勇决。显祖见而悦之，即除
奉朝请，引于内馆中，侍从左右，颇被顾盼。天保末，从
至天池，以为中书舍人，令中书郎段孝信将敕书出
示之推。之推营外饮酒，孝信还，以状言，显祖乃曰：“且
停。”由是遂寝。河清末，被举为赵州功曹参军，寻待诏
文林馆，除司徒录事参军。之推聪颖机悟，博识有才
辩，工尺牍，应对闲明，大为祖珽所重，令掌知馆事，判
署文书。寻迁通直散骑常侍，俄领中书舍人。帝时有
取索，恒令中使传旨之推，禀承宣告，馆中皆受进止。
所进文章，皆是其封署，于进贤门奏之，待报方出。兼
善于文字，监校缮写，处事勤敏，号为称职。帝甚加恩
接，顾遇逾厚。寻除黄门侍郎。及周兵陷晋阳，帝轻骑
还邺。窘急，计无所从。之推因宦者侍中邓长颙进奔
陈之策，仍劝募吴士千馀人以为左右，取青、徐路共
投陈国。帝甚纳之，以告丞相高阿那肱等，阿那肱不
愿入陈，乃云：“吴士难信，不须募之。”劝帝送珍宝累重
向青州，且守三齐之地。若不可保，徐浮海南度。虽不
从之推计策，然犹以为平原太守，令守河津。齐亡入
周。大象末，御史上士。隋开皇中，太子召为学士，甚见
礼重，寻以疾终。有文三十卷，《家训》二十篇，并行于世。
之推在齐有二子，长曰思鲁，次曰敏楚，不忘本也。之
推集在，思鲁自为序录。